**УСТАВ**

**на Народно читалище**

**НЧ „Христо Ботев 1927 г.”**

**Село Ахматово**

**Община Садово**

**Област Пловдив**

**приет от общо събрание състояло се на 05.01.2010 г. в село Ахматово**

**ГЛАВА ПЪРВА**

**ОБЩИ ПОЛОЖЕНИЯ**

**Чл.1. Народно читалище – „Христо Ботев 1927 г.” е юридическо лице с нестопанска дейност, отделно от членовете си, учредено съгласно разпоредбите на Закона за народните читалища, Закона за юридическите лица с нестопанска цел, Устава и Решението на учредителното събрание.**

**Чл. 2.** НЧ  **„Христо Ботев 1927 г.”** е традиционно, самоуправляващо се българско културно-просветно сдружение в с. **Ахматово**, което изпълнява държавни културно-просветни задачи. В неговата дейност могат да участват всички физически лица, без оглед на възраст и пол, политически и религиозни възгледи и етническо самосъзнание.

**Чл. 3.** НЧ  **„Христо Ботев 1927 г.”,** с. **Ахматово** поддържа най-тесни връзки и сътрудничество с местната власт, като участва най-активно в организацията и провеждането на общински културно-просветни прояви, съобразява своята дейност със стратегията на Общината в областта на културата.

**Чл. 4.** НЧ  **„Христо Ботев 1927 г.” с. Ахматово** провежда своята културно-просветна дейност във взаимодействие с учебните заведения, културните институти, църквата, семинарията, обществените и стопански организации и фирми, които извършват или подпомагат културната дейност за обогатяването естетическата култура на населението.

*Наименование:*

Чл. 5. Наименованието на читалището е Народно читалище **„Христо Ботев 1927 г.”**

*Седалище и адрес на управление:*

Чл. 6. Седалището и адреса на управление на читалището е:

**с. Ахматово , общ. Садово, обл. Пловдив**

**ІІ. ГЛАВА ВТОРА**

ЦЕЛИ И ЗАДАЧИ

**Чл. 7.** Основната цел на читалището е да задоволява потребностите на гражданите,свързани със:

* развитие и обогатяване на културния живот
* запазване на обичаите и традициите на населението от района и града
* разширяване знанията на гражданите и приобщаването им към ценностите и постиженията на науката, изкуството и културата.
* възпитаване в дух на демократизъм, родолюбие и общочовешка нравственост.
* възпитаване и утвърждаване на национално самосъзнание.
* развитие на културно-информационни дейности.
* предоставяне на социални и информационни услуги на населението.

**Чл. 8.** За постигане на тази цел, Читалището извършва основни дейности, като:

* Поддържа общодостъпна библиотека с читалня.
* Подпомага любителското художествено творчество на колективи и изпълнители, съобразно условията и възможностите на читалището.
* Организира школи, кръжоци, курсове, клубове по интереси, видеопоказ, празненства, концерти,чествания, конкурси и др.
* Организира изложби на отделни или групи художници.
* Утвърждаване на здравето като висока ценност за индивида и обществото.
* Разработване и реализация на проекти, насочени към разширяване на знанията на гражданите на Пловдив и приобщаването им към ценностите и постиженията на науката, изкуството и културата.
* Разработване, координиране, управление и изпълнение на проекти и програми, насочени към запазване на обичаите и традициите на българският народ, възпитание и утвърждаване на националното самосъзнание, съответстващи на целите и задачите на читалището.
* Развитието и утвърждаването на духовните ценности, гражданското общество, здравеопазването, образованието, науката, културата, техниката, технологиите и физическата култура.
* Подпомагане на социално слабите, на инвалидите или лицата, нуждаещи се от грижи.
* Подпомагането на социалната интеграция и личностната реализация на гражданите на Община Пловдив в неравностойно положение**.**
* Защитата на човешките права или на околната среда.

**Чл. 9.** Читалището може да извършва и други дейности, подпомагащи изпълнението на

основните му цели и задачи, с изключение на използване на читалищни помещения за клубове на

политически организации, религиозни секти и други дейности, противоречащи на добрите нрави,

националното самосъзнание и традиции.

**Чл .10.** Читалището няма право да организира и предоставя имуществото си за хазартни игри и нощни заведения.

**Чл .11.** Читалището може да се съюзява с други читалища за защита на своите интереси, за провеждане на съвместни дейности и инициативи.

**ІІІ. ГЛАВА ТРЕТА :**

УПРАВЛЕНИЕ

**Чл .12. /1/** Членовене на читалището са индивидуални, колективни и почетни.

**/2/** Индивидуалните членове биват действителни и спомагателни:

1. ДЕЙСТВИТЕЛНИТЕ ЧЛЕНОВЕ са дееспособни лица, които плащат редовно годишния си

членски внос и имат право на глас. Право на глас да избира има само действителен член, който е

платил членския си внос поне за послидната година, преди отчетно-изборното събрание.Той има право да получава пълна информация по интересуващите го въпроси от дейността на читалището.

2. За членове на Настоятелството се избират лица, които са действителни членове на читалището.

3. СПОМАГАТЕЛНИ ЧЛЕНОВЕ са лица под 18 г. Те нямат право да избират и да бъдат избирани в ръководните органи на читалището и имат съвещателен глас.

4. КОЛЕКТИВНИТЕ ЧЛЕНОВЕ съдействат за осъществяване целите и задачите на читалището,

подпомагат неговата дейност, поддържането и обогатяването на материалната му база и имат право на 1 глас. Колективните членове могат да бъдат:

--професионални организации

--стопански организации

--кооперации и сдружения

--културно-просветни и любителски клубове и творчески колективи

5. ПОЧЕТНИ ЧЛЕНОВЕ могат да бъдат български и чужди граждани с изклчителни заслуги към читалището.

6. ЧЛЕНОВЕТЕ НА ЧИТАЛИЩЕТО СА ДЛЪЖНИ:

· да спазват устава на Читалището.

· да плащат редовно годишния си членски внос.

· да опазват имуществото на читалището.

· да участват в дейността на Читалището, според възможностите си.

· да не уронват доброто име на Читалището.

член 12А Прекратяване на членството:

1. По собствено желание чрез подаване на молба до Настоятелството на читалището, която се разглежда в едномесечен срок;
2. При не плащане на членски внос за срок по-дълъг от една календарна година;
3. При не спазване на Устава на читалището и оронване на доброто име на читалището;
4. При смърт;

**Чл .13.** Органи на читалището са Общото събрание, Настоятелството и Проверителната комисия.

**Чл .14.** Върховен орган на читалището е Общото събрание, което се състои от всички членове, имащи право на глас.

**Чл .15./1/** ОБЩОТО СЪБРАНИЕ:

1. Изменя и допълва Устава.

2. Избира и освобождава членове на Настоятелството.Проверителната комисия и Председателя.

3. Приема вътрешни актове, необходими за организацията и основни насоки за дейността на читалището.

4. Изключва членове на читалището.

5. Приема бюджета на читалището и годишния отчет за цялостната дейност.

6. Утвърждава годишния членски внос.

7. Взема решение за членуване или прекратяване членството на Читалището в Читалищния съюз.

8. Отменя решения на органите на Читалището.

9. Взема решения за откриване на филиали на Читалището.

10.Взема решения за прекратяване на Читалището.

11.Взема решения за отнасяне до съда на ръководството или отделни читалищни служители и членове за незаконосъобразностни действия.

**/2/** Решенията на Общото събрание са задължителни за ръководните органи на читалището.

**Чл .16./1/** Редовно Общо събрание на читалището се свиква от Настоятелството най-малко веднъж годишно. Извънредно Общо събрание може да бъде свикано по решение на Настоятелството, по искане на Проверителната комисия или на една трета от действителните членове на Читалището.

**/2/** Поканата за събрание трябва да съдържа дневния ред, датата, часа, мястото на провеждането му и кой го свиква.Тя трябва да бъде получена от действителните членове не по-късно от 7 дни преди датата на провеждането му. В същия срок на общодостъпни места трябва да бъде обявено и съобщение за събранието.

**/3/** Общото събрание е законно, ако на него присъстват най-малко половината от имащите право на глас членове на Читалището. При липса на кворум, събранието се насрочва за друга, но не по-рано от една седмица. Тогава събранието е законно, колкото и членове да се явят.

**/4/** Решенията по чл.15, ал.1 т.1 4,8,9,10 се вземат с мнозинство най-малко от две трети от всички членове. Останалите решения се вземат с мнозинство повече от половината от присъстващите членове.

**Чл .17./1/** Ръководен орган на Читалището между Общите събрания е Настоятелството, което се състои най-малко от 3 члена, избрани за срок от три години. Същите да нямат роднински връзки по права и съребрена линия до четвърта степен, да не са осъждани на лишаване от свобода и да нямат конфликт на интереси съгласно Закона за конфликта на интереси.

**/2/** НАСТОЯТЕЛСТВОТО:

1. Свиква Общото събрание.

2. Осигурява изпълнението на неговите решения.

3. Подготвя и внася в Общото събрание проекти за бюджет, щат и годишната програма за културна дейност.

4. Подготвя и внася в Общото събрание отчет за дейността на читалището.

5. Назначава секретаря на Читалището и утвърждава длъжностната му характеристика.

Секретарят се явява административен ръководител и организира и ръководи цялостната оперативна дейност на читалището.Той представлява читалището заедно и поотделно с председателя на настоятелството.

6. Приема нови членове на читалището.

7. Предлага годишния членски внос.

8. Провежда най-малко 4 заседания годишно. Те са редовни, ако на тях присъстват повече от половината от членовете.

9. На първото заседание се избира зам.председател и се разпределят отговорностите между членовете по отделни направления на дейността.

**/3/** Настоятелството взема решения с мнозинство повече от половината на членовете му

**Чл .18.** Председателят на Читалището е член на Настоятелството и се избира от Общото събрание за срок от 3 години.

ПРЕДСЕДАТЕЛЯТ:

1. Организира дейността на Читалището, съобразно закона, Устава и решенията на Общото събрание.

2. Представлява Читалището заедно и поотделно със секретаря на читалището.

3. Свиква и ръководи заседанията на Настоятелството и председателства Общото събрание.

4. Ръководи текущата дейност на Читалището.

5. Отчита дейността си пред Настоятелството и Общото събрание

6. Сключва и прекратява трудовите договори със служителите, съобразно бюджета на Читалището и въз основа Решение на Настоятелството.

7. Подпомага и контролира дейността на секретаря и служителите на читалището.

8. В негово отсъствие го заместват зам.председателя и секретаря.

9. По решение на Настоятелството, секретарят може да изпълнява функциите на председателя.

**Чл .19./1/** ПРОВЕРИТЕЛНАТА КОМИСИЯ се състои от трима члена и се избира за срок от три години.

**/2/** Членове на Проверителната комисия не могат да бъдат лица, които са в трудово правни отношения с Читалището или са роднини на членове на Настоятелството по права линия, съпрузи, братя, сестри и роднини по сватовство от първа степен.

**/3/** Проверителната комисия осъществява контрол върху дейността на Настоятелството и председателя на Читалището по спазване на закона, Устава и решенията на Общото събрание.

**/4/** При констатирани нарушения, Проверителната комисия уведомява Общото събрание, а при данни за извършени престъпления и органите на прокуратурата.

**Чл .20.** Не могат да бъдат избирани за членове на Настоятелството и Проверителната комисия лица, които са осъждани и лишавани от свобода за умишлени престъпления от общ характер.

**ІV. ГЛАВА ЧЕТВЪРТА :**

ИМУЩЕСТВО И ФИНАНСИРАНЕ

**Чл .21.** Имуществото на Читалището се състои от дълготрайни материални активи и малоценни и малотрайни предмети.

**Чл .22.** Читалището набира средства от следните източници:

1. Членски внос.

2. Културно-просветна дейност.

3. Субсидии от държавния и общински бюджет.

4. Наеми от движимо и недвижимо имущество.

5. Дарения и завещания.

6. Други приходи.

7. Сумите на читалището се влагат по негови сметки в банка и се изразходват в съответствие с неговия бюджет.

8. Сумите от дарение се изразходват според волята на дарителите или по решение на Настоятелството, ако няма налице волеизявление.

9. Читалищното настоятелство награждава парично и материално прявили се читалищни служители и изявени членове, допринесли за обогатяване дейността на Читалището.

**Чл .23.** Читалищното настоятелство изготвя годишните отчети за приходите и разходите, който се приема от Общото събрание. Отчетът за изразходваните от бюджета средства, заедно с отчета за дейността, се предсавят в Общината на специализирания орган по културата.

**Чл .24.** Счетоводната отчетност се води в пълно съответствие със Закона за счетоводството и подзаконовите документи по нея.

V. **Г ЛАВА ПЕТА :**

ПРЕКРАТЯВАНЕ

**Чл .25.** Читалището може да бъде прекратено по решение на Общото събрание, вписано в регистъра на окръжния съд.То може да бъде прекратено с ликвидация или по решение на Окръжния съд, ако:

1. Дейността му противоречи на закона, Устава и добрите нрави.

2. Имуществото му не се използва според целите и предмета на дейността на Читалището.

3. Е налице трайна невъзможност Читалището да действа.

**Чл .26.** Активите на прекратеното Читалище, останали след ликвидацията, се разпределят между други читалища по ред, установен с наредба на министъра на културата, министъра на финансите, съгласувана с Националния съвет по читалищно дело, като се има предвид регионалния принцип.

VI.**Г ЛАВА ШЕСТА :**

ДОПЪЛНИТЕЛНИ И ЗАКЛЮЧИТЕЛНИ РАЗПОРЕДБИ

&.1. Празникът на Читалището е на: **8 септември**

&.2. Печата на читалището представлява:

Настоящият Устав е приет от ОБЩО СЪБРАНИЕ на **05.01.2010 г.**

#### ГОДИШЕН ОТЧЕТ ЗА ДЕЙНОСТТА НА

#### НЧ „ХРИСТО БОТЕВ 1927”с. АХМАТОВО ЗА 2018 г.

Отчетният период обхваща периода януари-декември 2018 година. Един отрязък от дванадесет месеца, в които членовете на читалището и настоятелство работихме заедно за това да утвърдим вече изградените дейности , да преосмислим приоритетите и неговите форми за реализация и обогатяване на годишната програма и културния календар на читалището и библиотеката.

Дейността на НЧ „Христо Бтев 1027 г.” е съпричастна с обществения и културен живот в село Ахматово и общината. Традиция е читалището и кметство Ахматово заедно да подготвят и провеждат утвърдените празници и мероприятия. Днес със своята дейност читалището доказва, че е изградено на принципите на доброволността и, че е самоутвърждаващо се културно просветно сдружение на всички граждани. Тук е мястото, където децата и възрастните изучават културно- историческото наследство на родния край, занимават се с творчество и ползват различни видове услуги. Колкото и малко да е по брой население нашето село, толкова по сплотени са неговите жители, решени да запазят и най-малката искра от огъня на самодейността и историята.

**● МИСИЯ**

Мисията на читалище „Христо Ботев 1927 г.” е да съхранява родовата памет, да привлича младите и обществено ангажираните хора от селото, като им създава благоприятна среда за културна, творческа и образователна изява, да осигурява достъп до информация.

За нас винаги е било важно да награждаме позиции и традиции, защото освен хранилище на местни бит и култура читалището е и иновативна организация, която се развива, отчитайки приоритети на днешния ден.

**● ОСНОВНИ ЦЕЛИ**

* Да насърчава участието на общността в читалищната дейност
* Да инициира нови форми на работа с цел приобщаване на различни общности към читалищната дейност
* Разширяване на партньорствата с цел утвърждаване на читалището като средище за изява и като авторитетна гражданска организация

**● ВИЗИЯ**

 Визията на читалището е за организация, която създава среда за съхранение и популяризиране на традиционната българска култура и ценности чрез: Група за изворен фолклор и Кръжок – „Аз знам, аз мога”.

За достъп до знание посредством възможностите на библиотеката.

**● ДЕЙНОСТИ**

Основните дейности, които развива читалището, са библиотечно информационна, културно-просветна, художествено-творческа и образователна.

**І. Библиотечно-информационна дейност**

**А**. **Обща информация** - Библиотеката при читалището е разположена на първия етаж в читалищната сграда в една заемна зала – за възрастни и детски отдел.

**Б. Отчет на дейността през 2018 година**

**а/ цифрови показатели:**

- читатели – 96

 - посещения – 403

 - раздадена литература –945

 - новонабавена литература –43 тома

**б/ дейности:**

- В културния календар на читалище „Христо Ботев 1927” присъстват разнообразни форми на работа: витрини, изложби, конкурси и други.

**ІІ. Художествено-творческа дейност**

 **Обща информация**

 В читалището работят 2 художествени колектива, които имат по няколко участия през годината на регионално ниво.

**● ОБУЧЕНИЯ**

През отчетния период библиотекаря участва в следните работни срещи организирани от Отдел "Методичен" при Народна библиотека "Иван Вазов" Пловдив:

-20 март 2018 година - работна среща за библиотекарите от Пловдивска област на тема: **„**Нова детска литература и иновативни подходи за насърчаване на детското четене“.

- 14 юни 2018 година - работна среща за библиотекарите от Пловдивска област на тема:„Пловдив чете - среща на библиотекари и издатели“.

Това е отчета на нашето читалище за изминала календарна година. Работим с желание и ентусиазъм с цел да направим по красив делника и да изпълним със съдържание празника на местната ни общност .

м. февруари 2019 г. Изготвил отчета: Иванка Александрова

с. Ахматово

**КУЛТУРЕН КАЛЕНДАР**

**НА НЧ „ХРИСТО БОТЕВ 1927” с. АХМАТОВО – 2019 г.**

|  |  |  |  |  |
| --- | --- | --- | --- | --- |
| **Дата** | **Място** | Културна проява | **Организатор/и** | **ЗА Контакти** |
| 21.01.2019 г. | Читалището | **Ден на родилната помощ** - Възстановка на обичай и народно веселие | Читалищетои Пенсионерски клуб | 0899799773 |
| 14.02.2019 г. | Читалището | **„Най-хубавото вино е в Поповица”** Ритуално зарязване и конкурс | Кметство, читалище | „ |
| 19.02.2019 г. | Параклис„Св. Никола”, местността Аязмото | **146 години от обесването** **на Васил Левски:**Тържествено честване  | Кметство, читалище | „ |
| 23.02.2019 г. | Библиотеката | **Витрина - С романите за деца на Ерих Кестнер”**120 г. от рождението | Читалището  | „ |
| 01.03.2019 г. | Читалището | **„Баба Марта, бързала”**Изработка и изложба ма мартенички | Читалището  | „ |
| 08.03.2019 г. | Читалището | **Осмомартенско тържество** | Читалището и Пенсионерски клуб | „ |
| 28.03.2019 г. | Библиотеката | **90 г. от рождението на** **Вера Мутафчиева – витрина** | Читалището  | „ |
| 02.04.-06.04.2019 г.  | Библиотеката | **Седмица за насърчаване на четенето** | Читалището  | „ |
| 02.05.2019 г. | Библиотеката | **160 г. от рождението на** **Джером К. Джером –** **«Трима души в една лодка» - литературно четене** | Читалището  | „ |
| 24.05.2019 г. |  Читалището | **Тържество посветено на светите братя –****Кирил и Методий** | Читалището | „ |
| 02.06.2019 г. | Читалището | **2-ри юни****Денят на Ботев и на загиналите за свободата и независимостта на България**  | Кметство с. Ахматово и Читалището | „ |
| 12.06.2019 г. | Библиотеката | **115 г. от рождението на** **Атанас Далчев –** **Витрина** | Читалището | „ |
| 25.06.2019 г.. | Библиотеката | **110 г. от рождението на Димитър Димов – Литературно четене на романа „Тютюн”** | Читалището | „ |
| 08.09.2019 г. | Центъра на селото | **Празник на селото – „Рождество Богородично”** | Кметство с. Ахматово и Читалището | „ |
| 21.11.2019 г. | Пенсионерски клуб | **„Ден на Християнското семейство” – празничен концерт** | Кметство с. Ахматово, Пенсионерски клуб и Читалището | „ |
|  07.12.2019 г. | Библиотеката | **110 г. от рождението на Никола Йонков Вапцаров - Витрина** | Читалището | „ |
| .25.12.2019 г. | Читалището | **Коледно тържество** | Кметство с. Ахматово и Читалището | „ |

 **ИЗГОТВИЛ: Иванка Александрова**

 **Библиотекар при НЧ „Христо Ботев-1927” с. Ахматово**

**СПИСЪЧЕН СЪСТАВ НА НАСТОЯТЕЛСТВОТО И ПРОВЕРИТЕЛНАТА КОМИСИЯ НА НЧ „ХРИСТО БОТЕВ” 1927 г.”**

ЧИТАЛИЩНО НАСТОЯТЕЛСТВО:

 1. Йордан Ваклушев Йорданов - Председател

 2. Георги Богданов Петров - Секретар

 3. Атанаска Рангелова Борисова

ПРОВЕРИТЕЛНА КОМИСИЯ:

1. Йорданка Йорданова Николова- Председател на ПК

2. Лили Василева Главчева - Член

3. Иван Тодоров Димитров - Член